Braaaptor!!!(Foto: Colin Mileman) Die jonger generasie het ŉ nuwe ding om ŉ lekker blitsbuks te beskryf. Amper soos ŉ oordrywing van die uitlaatpypgeluid… braaap! Die Urban Dictionary se beskrywing van braaap is soos volg: ŉ Geluid van opgewondenheid, soortgelyk aan die enjingeluid van ŉ veldmotorfiets of ŉ vierwielmotorfiets. Soms ook gebruik wanneer daar verwys word na enige tipe voertuig met ŉ kragtige enjin. Dis hoe ek die nuwe Ford Ranger Raptor beskryf. Die eerste generasie Ford Ranger Raptor het ŉ mens se kop herbedraad oor hoe gemaklik ŉ bakkie kan wees, en tweedens hoe ŉ bakkie kan hanteer. Die onderstel en vering was só goed dat almal oombliklik gesê het hulle soek meer krag. (Foto: Colin Mileman) Ford is terug na die tekenbord toe, en ŉ paar ingenieurs het in hul gereedskapkissies gaan rondkrap en ŉ 3.0 V6 met twee turbo’s daar uitgepluk. Die resultaat is verstommend. Nou sit ons met ŉ superbakkie – 292 kW en 583 Nm. Die Raptor haal 100 km/h vinniger as Volkswagen se GTI! Fantasties! Onthou julle Magnum se Ferrari? Dié Ford is net só vinnig tot 100 km/h as ŉ Ferrari! Gek. Dus sit ons hier met ŉ supermotor, in die vorm van ŉ bakkie met ŉ laestrekratkas, sitplek vir vyf en ŉ sleepvermoë van 2,5 ton… ŉ droommotor? Die ontwerp is vir my fantasties. Mooi, met ŉ vierkantige ontwerp en ŉ sterk voorkoms voor. ŉ Mens kan die F-trok uit Amerika se DNS sien. Die kajuit is ruim, en uiters luuks. Ford se bougehalte is tans uit die boonste gestoeltes en die Rangerreeks beskik beslis tans oor die beste gehalte en ergonomie in die segment. ŉ Volle digitale instrumentskerm is spesifiek op die Raptor bygevoeg. Jy kan dié skerm ook verpersoonlik nes jy hom wil hê om die relevante inligting uit te beeld wat jy altyd byderhand wil hê. Wanneer jy nie na die braaap-geluide van die enjin luister nie, kan jy die uitlaatpyp in sy stilmodus sit en ŉ bietjie die musiek geniet. Die Bang & Olufsen-klankstelsel is werklik fantasties; wat ook al jou gekose genre, jy kan dit kliphard luister. Ná ons vir twee dae in die duine naby Walvisbaai gespeel het, het ons die Woensdagoggend koers vir Johannesburg gestel. Na byna 1 900 km en omtrent 20 uur agter die stuur, kan ek vir jou sê dat die klankstelsel enige uitdaging van Ludovico Einaudi tot AC/DC geniet. Met ons aankoms in Walvisbaai ry ons ŉ kort stukkie af teen die strand. Ek en Willem van IOL kan nie vinnig genoeg beurte maak nie. Ons albei is soos ŉ kind op Kersfees. Daai middag moet ons in die duine in tot by ons kamp. Dit is een van die asemrowendste gesigte wat ek al in my lewe gesien het. Dit is regte egte duine – groter en mooier as wat ek al ooit gesien het. Ek en Willem uiter elke keer ŉ kragwoord as ons die versneller in die mat begrawe. Daar het ander ouens hier en daar vasgesit, maar ek en Willem darem nie een keer nie. Ek dink as jy nie stilhou waar jy nie moet nie, is dit onmoontlik om in die BRAAAPTOR vas te sit. Voordat ons die duine binnegaan op die eerste dag, kom ons om die draai en daar is ŉ lorrie wydsbeen oor die pad in die sand vasgeval. Ons ry in ŉ vloot Raptors. Ek sê oor die radio vir Gideo, ons gids – “Ek dink ons moet die man probeer help.” Lang storie kort, drie Raptors pluk ŉ enorme lorrie soos ŉ sakkie in die wind uit die sand, mét ŉ 35 ton blok graniet op! Net toe ek dink ek het die Raptor onder die knie, bind hulle ons as passasiers in Gareth Woolridge se Raptor vas. Hy jaag ŉ Ford Ranger T1+ in die Suid‑Afrikaanse veldrenreeks. Ek’t amper gedood. Ek was jare laas só bang. Maar die feit dat ons nie dood is óf ŉ Raptor afgeskryf het nie, getuig van waartoe hy in staat is. Die 1 900 km van Walvis af deur Solitaire, Maltahöhe, Mariental, Keetmans, Aroab, Rietfontein, Askham, Hotazel, Kuruman, Vryburg, Delareyville, Sannieshof, Ventersdorp en uiteindelik Johannesburg is omtrent die helfte grondpad. Dis eenvoudig ŉ feit dat daar geen ander voertuig is wat ŉ grondpad verorber soos ŉ Raptor nie. Op ŉ stuk grondpad langs ŉ soutpan naby Koës sien ek 189 km/h op die snelheidsmeter. Die Raptor is elektronies beperk tot 187 km/h, en soms kan jy 188 km/h sien – selfs 189 km/h, al is dit net vir ŉ oomblik. Daai spoed doen hy absoluut veilig. Bygesê, is Namibië se grondpaaie is mooier as die meeste van ons teerpaaie in Suid-Afrika. Ek moet seker die Raptor dan opsom. Is alles perfek? Nee. Daar is twee piepklein kwale. Eerstens moes hulle die vering harder gemaak het om die groter krag in toom te hou. Ek dink daar moet weer ŉ sagtemodus op die aanpasbare dempers gestel word wat jy kan kies indien jy op ŉ slegte pad is en nie al 390 perde inspan nie. Die ander gogga is indien jy van al die perde gebruik maak, is die Raptor dors… maar tog nie meer só as ander petrolmededingers in die mark soos ŉ FJ en dies meer nie. Ek sal die Raptor só opsom: Daar is doodeenvoudig geen eweknie nie. Daar is geen ander voertuig wat jy van die rak af kan koop wat kan kersvashou by die Raptor se vermoë nie. Nog minder vir R1,1 miljoen. 13,9 ℓ/100 km (werklik oor 1 900 km) 187 km/h topspoed Die Raptor word gedek deur ŉ vier jaar/120 000 km-waarborg. Daar is verskeie diensplanne en omvattende instandhoudingsplanne wat bykomend beskikbaar is.